**Эсэ “Што значыць быць патрыётам?”**

У апошні час, што вельмі радуе, усё часцей гаворка заходзіць аб патрыятызме. Патрыятызм з’яўляецца найважнейшай якасцю чалавека.

Я цалкам пагаджаюся з выказваннем беларускага асветніка Францыска Скарыны, які гаварыў, што пачуццё патрыятызму яднае чалавека з сваёй зямлёй, умацоўвае любоў да Радзімы, нараджае імкненне абараняць яе.

Патрыятызм мае на ўвазе, што ты шануеш і ведаеш мінулае сваёй краіны, актыўна удзельнічаеш у яе сучаснасці і плануеш яе будучыню. Патрыятызм – гэта паважлівыя адносіны да роднай мовы; замілаванне да тых мясцін, дзе чалавек нарадзіўся і вырас; грамадзянскія пачуцці; гонар за сацыяльныя і культурныя дасягненні Радзімы; павага да гістарычнага мінулага сваёй краіны і атрыманых у спадчыну традыцый; імкненне прысвячаць сваю працу, сілы і здольнасці росквіту Радзімы. Гэта любоў і павага да сваіх суайчыннікаў.

Патрыятызм не з’яўляецца на роўным месцы, а выхоўваецца змалку.

На маю думку, патрыётам можна лічыць таго, хто з дзяцінства выхоўваўся на канкрэтных прыкладах, для каго чужы подзвіг – гэта не проста словы.

 Хто такі патрыёт? Той, у каго захавалася пачуццё спагады і любові, які выхоўвае ў сабе агульначалавечыя якасці, з годнасцю клапаціцца пра іншых.

Патрыёт – гэта не проста чалавек, які ганарыцца сваёй Радзімай, але і той, хто сапраўды клапоціцца аб дабрабыце сваёй краіны і яе жыхарах. Ён імкнецца да пабудовы справядлівага і развітога грамадства, дзе кожны чалавек мае роўныя магчымасці і справядлівы зварот. Патрыёт ганарыцца культурнай спадчынай сваёй краіны і робіць усё магчымае, каб захаваць яе для будучых пакаленняў.

Каго можна назваць сапраўдным патрыётам? Таго, хто добра разумее сутнасць сваёй краіны, хто актыўна працуе для яе дабрабыту, хто захоўвае і прапагандуе нацыянальную культуру.

Сапраўдны патрыёт – гэта тый, хто не абмяжоўваецца толькі словамі, але і ўчынкамі. Гэта асоба, якая не толькілюбіць сваю краіну, але і актыўнапрацуе на карысць нацыі. Патрыёт павінен быць гатовым ахвяраваць свой час, энергію і нават жыццё для захавання сваіх нацыянальных каштоўнасцяў.Сапраўдны патрыёт захапляецца сваёй мовай, гербам і сцягам сваёй краіны; ушаноўвае памяць пра герояў Вялікай Айчыннай вайны.

На маю думку, ёсць у жыцці і паўсядзённы патрыятызм.

**Падумайце самі, ці з’яўляецца патрыёткай ж**анчына, якая адна, нягледзячы на цяжкасці і складанасці, выхоўвае дзетак? Так, яна патрыётка, бо яна закладвае фундамент будучыні краіны і дапамагае ўстанаўленню дэмаграфічнай стабільнасці. А выпускнік школы, які скончыў ВНУ і, не спакусіўшыся на выгадныя прапановы застацца ў горадзе і мець прэстыжную работу, вяртаецца ў вёску, на сваю малую радзіму, – патрыёт не на словах, а на справе, бо атрыманыя веды, працу, ідэі, малады запал і энергію аддасць на карысць землякоў.

 – Што значыць быць патрыётам сваёй краіны? На мой погляд, самае галоўнае – трэба рабіць нешта канкрэтнае, дакладнае. Чалавеку спачатку неабходна ўсвядоміць ролю і значэнне тых мясцін, дзе ён нарадзіўся.

Адной з галоўных задач выхавання, абазначаных у Кодэксе Рэспублікі Беларусь абадукацыі і Канцэпцыі бесперапыннага выхавання дзяцей і вучнёўскай моладзі ў Рэспубліцы Беларусь, з’яўляецца фарміраванне грамадзянскасці, патрыятызму і нацыянальнай самасвядомасці на аснове дзяржаўнай ідэалогіі.

Патрэбна адзначыць важную ролю школы і настаўніка ў выхаванні моладзі. Сёння на першы план выходзіць выхаваўчы патэнцыял школы. Я лічу, што галоўнае прызначэнне настаўніка – асабістым прыкладам не толькі данесці свае веды, але закласці ў душу навучэнцаў часцінку любові і павагі да сваёй Радзімы. Прывіць жаданне жыць і працаваць на сваёй зямлі. Вучыць дзяцей беражліва ставіцца да найвялікшага неўміручага багацця народа – яго культуры, гісторыі, роднай мовы, вучыць рупна збіраць, шчыра даследаваць тое, што датычыцца мінуўшчыны, каб захаваць найбольш каштоўнае для нашчадкаў. Зварот да гісторыі і культуры – гэта шлях да сэрца юных беларусаў. Неабходнасць наведвання знакавых мясцін рэгіёнаў, аб’ектаў аграрна-прамысловага комплексу, спрыяе ўсвядомленаму выбару навучэнцамі будучай прафесіі. Дасягненні краіны ва ўсіх сферах свайго жыцця, працоўныя поспехі тых, хто побач, ствараюць рэальныя ўмовы для актыўнай грамадзянскай пазіцыі. Падтрымка ад розных узроўняў будзе каштоўнай для здзяйснення спраў моладзі для развіцця сувярэннай Беларусі.

3 чаго ж пачаць, кааб стаць патрыётам? Упэўнена, што з пытання: “Хто мы?” і адказу: “Мы – беларусы. Бо нарадзіліся беларусамі, ускарміліся з беларускай зямлі, узгадаваліся і жывём на Беларусі і тым павінны ганарыцца”. У нас свая зямля, свая гісторыя, мова, куль­тура, вытворчасць. Мы — адна сям’я, моц якой — у духоўнай з’яднанасці і нацыянальным патрыятызме.

З мэтай фарміравання патрыятызму навучэнцаў у нашай дзяржаўнай установе адукацыі працуе ваенна-патрыятычны клуб “Патрыёт”, этнаграфічны музей “Спадчына”, грамадскія аб’яднанні “Беларуская рэспубліканская піянерская арганізацыя” (ГА “БРПД”), “Беларускі рэспубліканскі саюз моладзі” (ГА “БРСМ”), якія знаходзяцца ў цеснай сувязі. Яны спрыяюць станоўчаму псіхалагічнаму клімату і актыўнаму выхаваўчаму асяродку ў школе па фарміраванні асобы патрыёта і будучага абаронцы сваёй Радзімы, грамадзяніна, які любіць сваю краіну.

А як жа яе не любіць? Слаўная наша Радзіма бяскрайнімі пушчамі, лясамі, рэкамі, чыстымі азёрамі, таямнічымі балотамі, мноствам звяроў і птушак, духмянымі травамі, ураджайнымі палямі.

З якім пачуццём гонару школьнікі апавядаюць пра Рэспубліку Беларусь на ўроках, пазакласных мерапрыемствах, пішуць у сваіх сачыненнях!

Каб не быць Іванамі, якія не памятаюць сваёй гісторыі, не адарвацца ад сваіх каранёў, ад культурнай спадчыны, мы, педагогі, вучым школьнікаў пазнаваць малую радзіму. Гэта ж месца станаўлення чалавека і асобы!

Вялікую ўвагу ўдзяляем развіццю турысцка-краязнаўчай і пошукавай рабоце. Праводзяцца краязнаўчыя вандроўкі, экспедыцыі, паходы, велапаходы, экскурсіі, складаюцца сямейныя радаводы, арганізоўваюцца фальклорныя святы і абрады, наладжваюцца сустрэчы з землякамі.

Як вялікая рака бярэ пачатак з маленькіх крыніц, так і любоў да народа і Радзімы пачынаецца з ведаў аб гісторыі, культуры, роднай прыродзе, з прыхільнасці да роднай хаты, мовы, школы, з клопату пра бацькоў, з умення жыць у згодзе з роднымі і суседзямі. Ведаючы свае карані, чалавек можа стварыць сваё светлае будучае.

Як многа значыць Забалаччына для нас, яе жыхароў! Колькі цікавага, дзівоснага ўвабрала яна за доўгія гады сваёй гісторыі, што авеяны легендай сівой даўніны! Ёсць чым ганарыцца нашай Забалаччыне, ёсць што даследаваць і вывучаць! Былі і ёсць людзі, чыё жыццё і дзейнасць можа стаць прыкладам для сённяшніх школьнікаў. Гэта рэвалюцыянер І.І. Будзько, які ў 1934 годзе ўзначаліў падпольны камітэт КПЗБ акругі. Актывісты Зоя Будзько, сем’і Родзікаў і Павядайка прымалі ўдзел у аперацыях супраць фашысцкіх захопнікаў. Як жа не памятаць пра камсамолькага важака А.А. Савіцкага,старшыню мясцовага сельсавета Г.І. Юшкевіча, якія дапамагалі бедным, агітавалі землякоў на новае жыццё, але загінуліад рук “лясных братоў”! У гонар Г.І. Юшкевіча названа адна з вуліц у аграгарадку Забалаць.

Мы ганарымся Я.Н. Карпянковым, былым дырэктарам Забалацкай сярэдняй школы, які для некалькіх пакаленняў вучняў і настаўнікаў нашай установы застаецца знакавай фігурай. Імя якога носіць наша школа.

Ведаць сваіх землякоў – найсвяцейшы абавязак сапраўднага грамадзяніна і патрыёта Беларусі

Навучэнцы пад кіраўніцтвам нас, педагогаў, пішуць даследчыя і творчыя працы, састаўляюць праекты патрыятычнага накірунку, выступаюць з дакладамі на канферэнцыях, атрымоўваюць дыпломы рознай вартасці.

З гонарам апавядаюць пра гісторыю і культуру малой радзімы, пра сваіх продкаў, удзельнікаў Вялікай Айчыннай вайны, ветэранаў працы.

Адным з накірункаў выхаваўчай работы школы з’яўляецца валанцёрства. Зацікаўленасць валанцёрствам дзяцей школьнага ўзросту садзейнічае выхаванню сацыяльна адказнай асобы на аснове духоўна-маральных каштоўнасцей Рэспублікі Беларусь. Такая дабрачынная дзейнасць з’яўляецца важным рэсурсам для рэалізацыі праграмы выхавання і сацыялізацыі вучняў. Выхаванцы падтрымліваюць сувязь з адзінокімі людзьмі, ветэранамі педагагічнай працы, аказваюць дапамогу па гаспадарцы і навядзенні парадку. Удзельнічаюць у акцыях “Памяць”, “Прыйдзі і пакланіся”, “Беларусь памятае: ніхто не забыты”, наведваюць помнікі і магілы фашызму на тэрыторыі нашага рэгіёна, ускладваюць кветкі, ушаноўваюць мінутай маўчання ўсіх загінуўшых.

Наша памяць аб героях Вялікай Айчыннай вайны жыве ў нас як боль, як абавязак, як сумленне. Будзьма прадаўжальнікамі іх слаўных спраў! Захаваем памяць пра іх подзвіг дзеля жыцця на зямлі!

Мы, беларусы, – мірныя людзі, ні на кога не нападалі, ні з кім не пачыналі войнаў, заўсёды толькі абараняліся.

Мы шчаслівыя людзі, бо нарадзіліся і жывем на гэтай цудоўнай зямлі, якая мае цікавую гісторыю і культуру, славутых і таленавітых землякоў, вучыць быць сапраўднымі грамадзянамі і патрыётамі сваёй Радзімы.

Войшніс Фаіна Стэфанаўна, кіраўнік па ваенна-патрыятычны выхаванні, кіраўнік этнаграфічнага музея “Спадчына”